
QUO  PATRIAM  COMPLECTITUR  AMORE 

ADAMUS  BLACK 

DAT,  DICAT,  DEDICAT. 


Interca  dulces  somnos , noctisque  soporem , 
Omnia  per  terras , animalia  fessa  trahebant  ■ 
Illis  nulla  quies  aderat , sopor  omnis  in  auras 
Fugerat ; iis  oriens  Aurora  ingrata  rubebat , 
Iis  inimica  dies , inimicaque  noctis  imago  ; 

Nulla  Ceres  illos , Bacchi  non  ulla  juvabant 
Munera , non  dulces  epulae , non  copia  rerum. 


Fracastorivs. 


DISSERTATIO  MEDICA 


INAUGURALIS 


DE 


MELANCHOLIA. 


AUCTORE  ADAMO  BLACK. 


Omnium,  in  tanta  rerum  fragilitate,  infe- 
licium,  nullus  aeque  miserandus  est,  ac  qui 
perpetua,  et  atra  premitur  Melancholia. 
Quippe  revera  in  hoc  constat  natura  mi- 
seriae quod  animum  Melancholia  afficit,  et 
innoxius  esset  sortis  iniquissimae  aculeus,  ni- 
si hoc  veneno  conspersus.  Aliis  morbis  ae- 

ger  fortitudine  sustentatur,  spe  levatur,  in 
hoc,  ipse  morbus  est  spei,  et  fortitudinis  ex- 
tinctio.  Aliis  morbis,  blandis  amicorum  ser- 
monibus permulcetur,  in  hoc,  aeger  consorti- 
um omnium  fugit;  et  quos  summe  dilexis- 
set,  illos  inimicos  putat,  suspectos  habet,  a- 
versatur.  Alii  morbi  si  graves,  breves;  si 
longi,  leves  sunt.  Hic,  cum  longus,  tum 
gravis  est ; et  saepe  per  alternas  vices  cum 
furore  regnat;  nec  in  morte  omnino  optan- 
da, sed  dementia,  sese  absolvit.  Mors  ipsa 
felix  est ; et  impium  in  aliis  morbis  votum, 
plenum  hic  est  misericordiae.  Denique  mi- 
tigantur alii  morbi  spe  felicitatis  aeternae ; 
sed  in  hoc  aeger  nullos  locos  laetos,  ■ nullas 
sedes  beatas,  nulla  amoena  vireta  sperat. 
Immo,  contra,  sese  flagitiis  contaminatum 
putat,  crudeles  poenas,  ultrices  flammas, 
sempiternas  tenebras  praevidet. 

Hoc  quoque  acerbum  est,  victimas  Me- 
lancholiae saepe  esse  viros  egregios ; summo 
ingenio,  summa  humanitate  praeditos.  Hi 
in  hunc  morbum  incidunt,  non  ullo  flagitio 

contaminati,  sed  ex  immodicis  studiis,  ex  gra- 
vibus indagandi  vel  fingendi  exantlatis  labo- 
ribus. Quae  cum  ita  sint,  nihil  medicis  an- 
tiquius debet  esse,  quam  quo  pacto  hujus  la- 
bis naturam  explorent,  et  Melancholicis  sa- 
nitatem reddant. 


DEFINITIO . 


Morbus  in  quo  aeger,  inani  terrore  cor- 
reptus, uni  et  eidem  cogitationi  fere  affixus, 
saepe,  quanquam  sine  febre,  delirat.  Moes- 
tus  est  plerumque,  meditabundus,  inquietus, 
irritabilis,  et,  praesertim  amicorum  pristino- 
rum, suspicax.  Porro,  siquando  Phantasma 
dormit  cui,  delirans,  pertinaciter  inhaeret,  in 
aliis  rebus  ratione  fruitur. 

HISTORIA. 


Omnes  ideas,  vel  intellectus,  et  multo 
magis  voluptatis,  et  doloris,  e sensibus 
derivatas  esse,  vulgo  consentitur.  Horum 
cum  acumen  varium  variis  hominibus  sit, 
nascitur  inde  sentiendi  diversa  intensitas,  nas- 
cuntur memoria,  imaginatio,  appetitus,  pas- 
siones dispares.  Multa  videtur  esse  analogia 
inter  sensibilitatem  moralem,  et  physicam ; 
sed  naturae,  vel  causae  hujus  sensibilitatis, 
ratio  nulla  hactenus  reddita  est.  Mihi  satis 
erit  notare,  omnes  fere  melancholicos,  sum- 
mum a natura  sentiendi  acumen,  summam  sen- 
sibilitatem accepisse.  Ita  sunt  constituti,  ut 
omnibus  ac  singulis  causarum  externarum  in- 
cursibus commoveantur,  Amant,  aversantur, 
timent,  cupiunt  effuse  et  immodice ; facile 
extra  se  feruntur,  et  quasi  excessu  quodam 
laborant,  nunc  angoris,  aliquando  laetitiae. 

Horrent  negotia,  rivalitates,  et  minima  spei 
frustratione  franguntur. 

Haec  Melancholicus,  vel  adolescens,  pa- 
titur, sed,  aetate  virili,  graviores  poenas  luit. 
Adest  saepe  quae  describi  non  potest  anxietas, 
adest  dolor  ex  nulla  surgens  causa.  Oberrat 
intro  vagus  terror  atque  subitos  oculi  fundunt 
fletus.  Tum  aliquando  vit^  odio  habetur,  cres- 
cit otii  perditus  amor,  crescit  negotiorum  fas- 
tidium et  aversatio.  Densas  sylvas,  sola  flu- 
mina, tristis  amat ; nec,  reversus  domum,  so- 
dales adit,  sed  in  lectum  se  recipit.  Talis 
est  qui  a parentibus  diathesin  Melancholicam 
accepit;  sed  saepe  non  praedispositio  natura- 
lis, sed , fracta  valetudo,  vel  dira  calamitas, 
initium  huic  crudelissimo  morbo  dedere. 

Imprimis,  dolores  capitis  acerbissimi,  de- 
nique plerumque  febris  Melancholiam  prae- 
cedunt, et  praenuntiant.  Aeger  est  mutabi- 
lis, irrequietus,  et  prae  vano  metu,  prae  moe- 
rore sine  justa  causa,  turbatur,  et  vacillat. 

Amicorum  fidem  suspectam  habet,  se  prodi, 
se  omnibus  esse  ludibrio  et  despectui,  putat. 
Demum  aliquid  dictum,  aut  factum,  illum  sic 
suspiciosum,  et  irritabilem,  in  furorem  agit. 
Maniam  excipit  Melancholia,  nunc  delirans, 
mox  tristissima,  et  teterrima.  Omnia  dira, 
crudelia,  sibique  funesta,  Melancholicus  sem- 
per  et  molestissima  repetitione  loquitur ; nec 
solantibus  medicis  credit,  nec  obsequitur 
amicis.  Saepe  se  flagitium  patrasse,  vel  fic- 
to crimine  insectari  putat;  et  nunc  insi- 
diis, nunc  veneno,  tollendum.  Porro  a- 
liquando  se  regem  potentissimum,  vel  maxi- 
mum imperatorem  superbe  fingit.  Infinita 
sunt  Melancholici  deliramenta,  nec  plura 
in  hoc  loco  recensere  necesse  est. 

Verum  enimvero,  cum  animi  et  corporis 
nexus  ita  intimus  sit,  non  potest  non  fieri, 
quin  morbi  gravissimi  eos  invadant,  quos  an- 
srunt  hi  mentis  affectus  vehementissimi,  et 
protracti.  Corpus  universum  elanguescit, 
vitiantur  secretiones,  adsunt  vertigines,  au- 
rium tinnitus,  oculorum  scintillatio.  Saepe 

etiam  silenti  nocte  audiuntur  strepitus, 
voces  hominum ; saepe  quasi  aquae  bul- 
lientis sonitus,  vel  unciarum  longinquarum 
murmur.  Porro  phantasiae  sive  imagines 
rerum  absentium,  ita  quandoque  representan- 
tur  animo,  ut  eas  cernere  oculis,  ac  praesen- 
tes habere  videtur.  Debilitatur  memoria,  et 
pene  deletur.  Hoc  autem  mirum  est,  quod 
si  de  rebus  non  ad  se  pertinentibus  loquitur 
Melancholicus,  satis  recta  ratione  utitur. — 
Sed  potissimum  scribens,  judicio  fruitur;  tunc 
enim  animus  maxime  occupatur,  et  a con- 
templatione miseriarum  suarum  removetur. 

Ciborum  appetitus  in  Melancholicis  vix 
deficit,  aliquando  etiam  vorax  est.  Sed  post 
cibum,  subsequuntur  rugitus  intestinorum ; 
capitis  sudor,  et  calor  ; et  maxima,  vel  mini- 
mo sumpto  cibo,  plenitudo.  Fugit  somnus, 
vel  dormienti  aegro,  terribiles  visu  formae  ap- 
parent. Vitiatur  bilis  et  nigritia  tingitur.  De- 
nique adest  macies,  adest  faciei  lividissimus 
pallor ; vel  quasi  foliorum  in  frigore  autum- 
ni morientium,  flavedo.  Haec  omnia  symp- 

tornata  a Torquato  Tasso,  insigni  poeta 
Italo,  literis  ad  medicos  scriptis  memorantur ; 
qui  quidem  vir,  summo  celeberrimus  ingenio, 
primum  sed  paulisper  furore,  demum  longa, 
et  horrida  Melancholia  corripiebatur.  Haud 
raro  equidem  hic  morbus  viros  literis  claros 
solicitat,  angitque  ; hos  enim  omnes  esse  Me- 
lancholicos, Aristotles,  Galenus,  Sy- 
denhamus,  et  multi  alii  affirmaverunt  *. 


CAUSAE  REMOTAE. 

Omnes  fere  Melancholicos  multam  a na- 
tura sensibilitatem  accepisse,  pridem  affir- 
mavimus. Q.ui  vero  a parentibus  Melan- 
cholicis gignuntur,  huic  morbo  procliviores 


* A IX  T<  TrctVTif  00-01  7ri/>lTT0t  ylyOVOKTli  OCvSgS I)  KXTX  <pfrO<TO$MV 
» 7rohiTtKv;v  *j  oroitio-w,  tj  pteivevToti  ftthcty%oXi*o'i  emj. 

Aristot.  Prob.  Sec.  xxx. 

Non  sine  ratione  observaverit  Aristoteles,  Melan- 
cholicos caeteris  praestare  ingenio.  Sydenham  Oper. 
Univers.  P.  394,  vide  quoque  Galen.  lib.  i.  c.  39.  De 
natura  humandi 

sunt.  Hi  enim,  cum  hanc  nimiam  sensibili- 
tatem,  tum  etiam  forte  quandam  internam 
labem,  vel  aliquam  corporis  temperationem 
Melancholiae  faventem,  in  utero  acceperunt. 
Porro  animi  affectus  contagiosi  sunt ; et  qui 
juvenis,  multum  domi  solicitudinis,  multum 
angoris  conspexit,  facillime  ingenii  parum 
laeti  evadet ; et,  progrediente  vita,  atra  bile 
laborabit. 

Pectora  longis  hebetata  malis, 

Non  sollicitas  ponunt  curas 
Proprium  hoc  miseros  sequitur  vitium 
Nunquam  rebus  credere  laetis  ; 

Redeat  felix  Fortuna  licet, 

Tamen  afflictos  gaudere  piget ; 

Nulla  surgens  dolor  ex  causa, 

Hos  flere  jubet ; sed  vagus  intro 
Terror  oberrat,  subitos  fundunt 
Oculi  fletus,  nec  causa  subest  ; 

Imber  vultu  nolente  cadit.  * 


* Seneca.  Thyestes , 

Enumerandae  nunc  sunt  causae  remotae, 
quae  in  omni,  sed  praesertim  diathesi  Melan- 
cholica, hunc  morbum  generent. 

Imprimis  universe  affirmari  potest,  omne 
nimium  naturae  inimicum  esse,  et  parentem 
Melancholiae.  Constitutionis  enim  humanae 
lex  est,  quo  violentior  atque  fortior  exegersis 
fuit,  (hoc  liceat  dare  nomen  unicuique  ani- 
mi, vel  corporis  excitationi  immoderatae)  eo 
majore  excipitur  relaxatione,  debilitate,  ato- 
nia.  Haec  autem  relaxatio  non  eadem  cum 
exegersi  ratione  utitur,  sed  minor  erit  exe- 
gerseos  quam  atoniae  sequentis  intensitas. 
Inde,  repetita  saepe  exegersi,  procreabitur 
demum  universa  et  fere  insanabilis  laxitas, 
languor,  debilitas. 

Quae  cum  ita  sit,  constat  Melancholiam 
omni  excessu  gigni,  sive  ad  corpus,  sive  ad 
animum  pertinente.  Hinc  inter  certiores 
hujus  morbi  causas,  recensere  possimus  ve- 
nena narcotica,  immodicam  venerem,  liquo- 
res ardentes.  Haec  enim  omnia  primum  ex- 

citationem  magnam,  demum  maximam  infir- 
mitatem, et  cachexiam  generant.  Causa 
equidem  Melancholiae  frequentissima  est  de- 
bilitati addita  irritatio ; nec  procul  a virium 
privatione  hic  morbus  incedit.  Hinc  nimiis 
evacuationibus  seri,  vel  sanguinis  favetur. 
Saepe  febres  decedentes,  praecipue  quartani 
generis,  excipit.  Denique  vita  sedentaria, 
aedibus  humidis,  alimentis  concoctu  difficili- 
bus, haemorrhoidum  et  evacuationum  debi- 
tarum suppressione,  ac  universe  omnibus  ca- 
chexiam inducentibus,  promovetur. 

Nec  minus  oriri  potest  Melancholia,  ex 
immodicis  studiis,  praesertim  de  unica  re 
occupatis.  Tum  enim  paulatim  voluntatis 
gignitur  debilitas,  nec  abstrahi  mens  potest 
ab  idea  dominante.  Haec  autem  voluntatis 
infirmitas,  vel  amissio ; haec  unius  conceptus 
contemplatio  perpetua,  et  invita,  Maniam,  ac 
Melancholiam  annunciant,  et  stipant.  “ Cu- 
“ riosus  inquisivi  (ait  Van  Helmont)  plures 
“ amentes,  et  non  paucos  sanavi,  tam  qui 
“ a magnis  perturbationibus,  passionibus, 

b 2 

“ aliisque  morbis,  quam  qui  absumptis,  de- 
“ mentes  facti  erant ; narraruntque  mihi 
“ omnes  se  incidisse  sensim  in  maniam,  cum 
praevio  sensu  ex  hypochondrio  illis  ascen- 
‘c  dere  solitam,  veluti  obscuram  phantasiam, 
“ et  nubilam  tentationem  amentiae,  qua 
“ primum,  vel  inviti,  premebantur;  donec 
<c  idea,  tandem,  plenum  sibi  dominium  acqui- 
sivisset.  In  se  autem  reversi,  erant  acto- 
“ rum  omnium  memores.  Fidenter  enim 
tc  conquesti  sunt  de  omnibus.  Quod  nimi- 
“ rum  spoliarentur  primum  omni  discursus 
cc  consecutione,  seque  mansisse  in  punctuali 
“ immersione  unius  conceptus,  extra  quam 
“ nihil  aliud  cogitarent,  cum  moerore,  mo- 
<c  lestia.  et  importunitate.  Cogitarent  non 
<c  secus  ac  si  in  speculo  illum  semper  con- 
“ ceptum  fuissent  intuiti.  Imo  nec  scie- 
“ bant  se  tum  illud  cogitare,  vel  suo  concep- 
tc  tu  sic  aspicere : quanquam  sic  immobili- 
“ ter  cogitarent,  ut  tandem  sub  ingressum 
‘f  et  dominium  maniae,  si  contingeret  illos 
“ stare,  stetissent  per  dies  aliquot,  absque 

“ lassitudine,  nec  scirent  se  stare  Idem 
fere  fit  in  immodico  studio;  omnibus  autem 
animi  facultatibus  in  idem  objectum,  intensis, 
succedere  summam  atoniam,  summam  imbe- 
cillitatem necesse  est.  Nec  minus  nocet  me- 
ditatio nimia,  propter  excercitationis  neglec- 
tum, atque  stomachi  cruditatem,  a quibus 
fere  semper  comitatur.  Nullum  enim  est  in- 
ter humani  corporis  viscera,  quod  potentius 
stomacho  exerceat  in  mentem  imperium. 
Hoc  quotidie  experiendo  discimus,  et  festive 
a poeta  Gallico,  carmine  cui  titulus  Jean  qui 
pleure  et  qui  rit  depingitur  f. 


* Yan  Helmont  Demens  Idea,  operum  p.  174. 

+ Quelquefois  le  matin,  quandj'ai  mal  digere , 

Mon  esprit  abattu,  tristement  eclaire, 

Contemple  avec  effroi  la  funeste  peinture 
Des  maux  dont  gemit  la  nature  : 

Aux  erreurs,  aux  tourments  le  genre  humain  livre, 
Les  crimes,  les  fleaux  de  cette  race  impure 
Dont  le  diable  s’  est  empare. 

Je 

Verum  enimvero  cum  Maniae,  tum  Me- 
lancholiae, causae  feracissimae  sunt  omnia 
animi  Pathemata  vehementia.  Talia  sunt 
amor,  superstitio,  moeror,  suspicio,  metus, 
honoris  vel  gloriae  cupiditas.  Hi  enim  im- 
petus animi  non  solum  immodici  studii  in- 
commoda habent,  sed  per  idem  tempus  men- 
tem commovent,  et  cruciant.  Amator  (ex- 


Je  dis  au  mont  Etna,  Pourquoi  tant  de  ravages, 

Et  ces  sources  de  feu  qui  sortent  de  tes  flaucs  ? 

Je  redemande  aux  mers  tous  ces  tristes  rivages 
Disparus  autrefois  sous  leur  flots  ecumants  ; 

Etje  dis  auxtyrans  : 

Vous  avez  trouble  le  monde 
Plus  que  les  fureurs  de  1’onde, 

Et  les  flammes  de  Volcans. 

Enfin,  lorsque  j’  envisage 
Dans  ce  malheureux  sejour 
Quel  est  1’  horrible  partage 
De  tout  ce  qui  voit  le  jour, 

Et  que  laloi  supr&meest  qu’on  souffre  et  qu’on  meure, 

Je  Pleure. 


Mais  lorsque  sur  le  soir,  &c. 


Voltaire. 

empli  gratia)  non  solum  amicam  suam  “ ab- 
“ sens  absentem,  auditque  videtque”  sed  in- 
terea spe,  furore.  Zelotypia,  languore,  affici- 
tur. Igitur  affectibus  animi  vehementibus 
non  solum  succedit,  quae  semper  improbum 
studium  excipit,  debilitas,  sed  maxima  quo- 
que gignitur  irritatio.  Omnium  autem  ani- 
mi affectuum,  nullus  aeque  ac  amor  homines 
in  insaniam  inducere  fertur.  Quae  res  hac 
ratione  accidat,  quod  omnium  mentis  pertur- 
bationum frequentissima  sit  amor.  Alia  pa- 
themata  vehementia,  verbi  causa,  gloriae  vel 
honoris  cupiditatem  multi  nunquam  experti 
sunt;  amorem  omnes  vel  sentiunt,  vel  sense- 
runt. Porro  amor  non  animi  affectio  simplex 
est,  sed  quasi  omnium  affectionum,  omnium 
mentis  perturbationum,  confusa  seditiosaque 
luctatio.  Ilinc  in  varias  partes  animus  tra- 
hitur, ac  convellitur ; et  (quod  maxime  Ma- 
niam et  Melancholiam  gignit)  contrariorum 
pathematum  citissima  fit  series.  Spei  succe- 
dit desperatio,  desperationem  excipit  laetitia, 
decedentis  laetitiae,  furor  locum  occupat. 

Fluctuat  igitur  semper  incertis  erroribus  mens 
agitata,  et  tantum  non  convulsa. 

In  amore  haec  omnia  insunt  vitia  ; injuriae, 
Suspiciones,  inimicitiae,  induciae, 

Bellum,  pax  rursum,  incerta  haec  si  tu  postules 
Ratione  certa  facere,  nihilo  plus  agas 
Quam  si  des  operam,  ut  cum  ratione  insanias  *. 

Amorem  profecto  saepe  in  vesaniam  indu- 
cere, dubitandum  non  est ; sed  dubitari  be- 
ne potest  annon  saepius  incipientis  vesaniae 
comes  sit,  quam  parens.  Etenim,  appropin- 
quante Mania,  magna  est  vis  imaginandi, 
maxima  corporis  sensibilitas,  quae  res  ad  amo- 
rem proclives  homines  faciunt.  Igitur  infelix 
ad  insaniam  vergens,  immani  mulieris  alicu- 
jus  potiundae  cupidine  aliquando  rapitur ; et 
amor,  qui  solum  incipientis  insaniae  comes 
est,  in  causa  morbi  esse  putatur.  Idem  fere 
dicendum  de  superstitione,  vel  religionis  fal- 
sae terroribus.  Melancholicus  modo  non  sem- 


* Terentius,  Eun.  A.  1.  Sc.  1. 

per  superstitione  imbutus  est,  sed  saepissime 
forsitan  hic  inanis  terror  Melancholiam  non 
procreat,  sed  comitatur.  Notandum  enim 
est  Maniam  et  Melancholiam  non  animum 
invadere  prima  juventute,  cum  amor  saevior 
sit,  vel  extrema  senectute,  cum  superstitione 
laboretur.  Raro  ante  trigesimum  et  plerum- 
que ante  quadragesimum  annum  oppugnant. 
Tum  enim  curae  frequentiores  sunt ; cruciat 
honoris  vel  divitiarum  aviditas,  cruciant  ri- 
valitates, et  spei  frustratio.  Adest  indignatio, 
desiderium,  iracundia,  dolor,  denique,  ut  res 
summatim  colligam,  vitae  intensitas.  Hoc 
obiter  notatione  dignum  est,  nullam  esse 
Melancholiae  feraciorem  causam,  copiarum 
jactura,  et  paupertatis  terrore.  Hinc  publi- 
carum rerum  mutationibus,  ut  nuper  in  Gal- 
lia, frequentissima  est. 


c 

CAUSA  PROXIMA. 


Nunc  dicendum  de  Melancholiae  causa 
proxima,  de  ea  corporis  conditione  peculiari 
“ quae  morbum  ita  efficiat,  ut  illa  posita  hic 
“ ponatur,  durante  duret,  mutata  mutetur, 
“ oblata  tollatur  Hoc  autem  est  difficil- 
limum dictu,  nec  de  ullo  morbo  longa  dies 
pauciora  in  apertum  protulit. 

Antiqui,  ut  ipsum  Ma* nomen  indi- 
cat, atram  bilem  in  causam  hujus  morbi  pos- 
uerunt. Hanc  Medicinae  Princeps  Hippo- 
crates j*  hanc  eruditus  Galenus  J hanc 
ipsi  poetae  statuerunt  ||.  Denique  hanc  opi- 


* Gaubii  Institut.  Pathol.  Med.  § 61.  p.  18. 

+ De  Morbis,  Lib.  III.  passim  Aph.  14.  Lib.  III.  &c. 
J Comment.  in  lib.  de  Morbis , item  Lib.  III.  cap. 
6.  de  loc.  affeci . 

||  Ardent  oculi,  fune  opu’st  Hegio 

Viden  ’tu  illi  maculari  totum  corpus  luridis  ? 

Atra  bilis  agitat  hominem.  Plautus  Capteivei. 

nionem  diu  defunctam  et  ab  aliis  commentis 
sepultam,  e tumulo  misericors  Boerhavius 
eruit  *. 

Alii  recentiores,  ad  aliquam  cerebri  func- 
tionem morbidam,  hunc  morbum  tribuendum 
duxerunt,  “ Melancholia  (Hoffmanni  ver- 
bis utor)  est  firmior  cum  mente  alienata 
phantasia,  certis  objectis  valde  inhaerens,  cum 
diuturno  animi  angore,  inquietudine,  metu, 
et  tristitia,  sine  ulla  causa  manifesta  juncta 
“ avaldb  difficili  sanguinis  copiosius  in  cerebro 
congesti , ac  stagnantis , per  vasa  ejus  pro- 
gressu, oborta  f.”  Cijllenus  Melancholi- 
am, ex  magna  parte,  attribuit  alicujus  partis 
cerebri  siccitati  praeternaturali,  et  texturae 
nimis  durae ; unde  actio  hujus  organi  haud, 
aequaliter  excitatur. 

Quod  autem  dudum  dixi  de  amore,  idem 


* Institutiones , § 789. 

+ Operum,  Tom.  III,  p.  252.  Geneva,  1761. 

dicendum  de  signis  morbidis,  quae  in  Melan- 
cholicorum cadaveribus  deteguntur.  Melan- 
choliam fortasse  potius  comitant  quam  gig- 
nunt ; nec  inter  causas  morbi,  sed  ultimos 
effectus  recenseri  debent.  Nullum  enim  sig- 
num tam  singulare  detectum  est,  ut  solum 
melancholico  proprium  affirmari  possit.  Nec 
est  ullum  tam  constans  patefactum  signum, 
ut  illo  posito,  morbus  ponatur,  durante  du- 
ret, mutato  mutetur,  ablato  tollatur.  Me- 
lancholiam saepe  sine  cerebri  ruptione  exis- 
tere,  docet  ratio  optima  medendi,  remediis 
scilicet  non  physicis,  sed  ad  mores  pertinen- 
tibus. 


DIAGNOSIS . 


Melancholiam  a Mania  distinguere  inter- 
dum difficile  est,  quippe  saepe  per  alternas 
vices  vexant,  et  altera  alteram  excipit.  Re- 

vera  ejusdem  morbi  crebro  modi  sunt,  et  cum 
Mania  sit  Melancholiae  ad  majorem  ferita- 
tem intensio,  Melancholia  est  debilitata,  et 
modo  non  extincta  Mania.  Hanc  autem  ab 
illa  discernunt,  et  quidem  recte,  Physiologi. 
Insania  cum  moestitia  Melancholia  appella- 
tur, cum  furore  Mania.  Huic  Ira,  illi  Ti- 
mor, utrique  delirium  adest.  At  tamen  de 
una  plerumque  re  delirat  Melancholicus,  de 
omnibus  Maniacus.  Amat  ille,  exoptat,  con- 
cupiscit. Hic  semper,  nisi  exhaustus,  sae- 
vit, ululat,  gemit. 

Melancholiae  quoque  Hypochondriasis  cog- 
natus est,  ut  hi  affectus  saepe  vices  commu- 
tent, et  alteruter  in  alterum  transeat.  “Hy- 
“ pochondriasis  et  Melancholia  (ait  Cul- 
“ lenus*)  non  semper  distingui  possunt.  Si 
‘c  quando  autem  possint  nullo  alio  signo  quam 
“ per  dyspepsiam  in  Hypochondriasi  semper 
“ praesentem,  in  Melancholia  saepe  absen- 


* Genera  Morborum , p.  257. 

“ tem  rite,  quantum  video,  distinguendi 
“ sunt.”  Alia  distinctio  Medicis  familiaris 
est.  In  Hypochondriasi  aeger  de  sanitate 
vel  de  forma  corporis  sola,  in  Melancholia 
de  rebus  aliis  delirat.  Hic  se  prodi,  se  pau- 
perimum  vel  persecutione  oppressum  putat; 
somniat  ille  contagiones,  labes ; nec  defue- 
runt qui  se  ex  vitro  conflatos,  vel  mortuos 
credidere. 


P ROGNOSIS. 


Melancholia  circumstantiis  sequentibus  ves- 
tita, malum  omen  habet.  Si  ex  labe  haere- 
ditaria,  vel  injuriis  cranio  illatis  oriatur.  Si  a 
summis  et  diuturnis  capitis  doloribus  antegres- 
sa fuerit.  Si  aetate  provectus  Melancholicus 
sit,  vel  pro  longo  tempore  morbo  laboraverit. 
Nec  sperare  licet  si  ex  affectionibus  paralyticis 
Melancholia  orta  sit,  vel  cum  affectiones  epi- 
lepticae vel  comatosae  superveniant. 

Infaustum  quoque  omen  est  si  cum  Mania 
vices  aliquando  commutet,  vel  diutinae  Ma- 
niae haereditatem  adierit.  Pulsus  naturalis, 
saeviente  Melancholia,  inopportunus  est. 
Hoc  quoque  durum  ; si  instantibus  menstru- 
is, foeminis  Melancholicis  crudelior  morbus 
sit. 

Sequentia  prognosin  prosperiorem  prae- 
bent ; Quum  Melancholicus  juvenis  sit ; 
quum  non  constet  ei  Hallucinatio  sed  saepe 
variet ; quum  parum  animi  mutetur  indoles, 
et  mens  interdum  e curis  tristibus,  ad  hilarita- 
tem abstrahi  possit.  Bonum  est  signum  si 
Melancholicus  placido  somno  fruatur,  et  ab 
aegritudine  recreatus  pinguescat.  Sanabilis 
est  Melancholiae  species  quae  ab  evacuationi- 
bus suppressis,  originem  ducit.  Haec  enim 
facile  a diarrhoea,  vel  haemorhagia  vel  erup- 
tionibus solvi  potest. 

RATIO  MEDENDI 


Qui  Melancholiae  medelam  in  se  recipit 
causas  morbi  excitantes  investigare  et  tollere 
debet.  Evacuationes  suppressae,  si  ex  hac 
orta  sit,  sollicitandae,  et  favendae.  Interdum 
a saburra,  sive  muco  viscido  in  stomacho  vel 
intestinis  diversantibus,  oritur  mentis  aliena- 
tio. Re  ita  se  habente,  purgamenta  vel  eme- 
tica utenda. 

Sed  cum  nulla  sit  feracior  causa  Melan- 
choliae atque  debilitas,  adhibenda  sunt  cau- 
tissime evacuantia.  Multi  enim  dum  venam 
secant,  dum  alvum  evacuant,  dum  sudores 
eliciunt,  insanabilem  morbum  prorsus  fecere. 
Saepissime  prosunt  diaeta  nutriens,  medica- 
menta tonica,  exercitium  viribus  accomoda- 


tum. 

Quod  autem  genus  exercitationis  Melan- 
cholia maxime  desiderat  difficile  est  dictu,  et 
gerere  se  pro  morbi  natura,  et  specie  neces- 
sarium est.  Multum  a Coxio  in  mentis  alien- 
atione, corporis  libratio,  et  oscillatio  com- 
mendatur. Juvat  Melancholicum  deambu- 
latio praesertim  matutina  “ quo  tempore 
“ flores  rore  spirituoso  madent,  et  atmos- 
‘c  phaera  puriori  vegetantium  halitu  scatet 
Juvat  equitatio,  quae  cum  exercitatione  late 
circumspiciendi  libertatem  conjungit ; juvant 
navigationes,  praesertim  inter  sparsas  et  syl- 
vosas  insulas.  Nec  nihil  utilitatis  e peregri- 
tationibus,  et  coeli  mutatione  Melancholicus 
percipit.  Sed  non  ullum  exercitationis  genus 
magis  ac  terrae  cultura,  vel  ad  roborandum 
corpus,  vel  ad  animum  deliniendum,  valet. 
Suadendus  igitur  aeger  hortum  colere,  fera- 
ces figere  humo  plantas,  et  amicis  rosas  irri- 
gare imbribus. 


* Lorry  De  Melancholia , vol.  ii.  p.  92. 

Saepius  quoque  (ut  admonet  Celsus)  Me- 
lancholicis “ assentiendum  quam  repugnan- 
“ dum  est : paulatimque  et  non  evidenter, 
“ ab  his,  quae  stulti  dicuntur,  ad  meliora 
" mens  abducenda.  Praeter  haec,  servanda 
<c  alvus  est  quam  tenerrima : removendi  terro- 
“ res,  et  potius  bona  spes  afferenda:  quaerenda 
tc  delectatio  e.x  fabulis,  ludisque,  quibus  maxi- 
“ me  capi  sanus  assueverat : laudanda,  si  qua 
<c  sunt,  ipsius  opera,  et  ante  oculos  ejus  po- 
“ nenda  : leviter  objurganda  vana  tristitia ; 
“ subinde  admonendus  in  his  ipsis  rebus, 
“ quae  solicitant,  cur  non  potius  laetitiae, 
“ quam  solicitudinis causa  sit*.” 

Operae  pretium  erit  saepe  vocum  et  ner- 
vorum cantibus  uti.  Maxime  quidem  valet 
Musice  ad  motus  aegroti  animi  sedandos,  et 
compescendos,  quoniam  mentem  a tristibus 
cogitationibus  non  solum  abstrahit,  sed  vo- 


* De  Medicina.  Lib.  iii.  cap.  18. 

luptate  perfundit.  Discutiendae  dulcibus 
alloquiis,  praesertim  feminarum,  contempla- 
tiones acerbae.  Denique  cum  in  Melancho- 
lia aeger  infirmus,  moestus,  timidus  uni  cogi- 
tationi fere  semper  affixus  deliret,  levamen 
ab  omni  sperandum  est,  a quo  firmatur  cor- 
pus, avocatur  animus. 


FINIS. 


' 

